A BIZOTTSÁG (EU) 2022/1365 VÉGREHAJTÁSI RENDELETE

(2022. augusztus 4.)

az (EU) 2017/2470 végrehajtási rendeletnek a DHA-ban és EPA-ban gazdag Schizochytrium sp. olaj új élelmiszer felhasználási feltételei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,

mivel:

(1) Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

(2) A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

(3) Az (EU) 2017/2470 végrehajtási rendelet mellékletében szereplő uniós jegyzékben szerepel engedélyezett új élelmiszerként a DHA-ban és EPA-ban gazdag Schizochytrium sp. olaj.

(4) A 258/97/EK európai parlamenti és tanácsi rendelet (3) 4. cikkének (2) bekezdése értelmében a DHA-ban és EPA-ban gazdag Schizochytrium sp. olaj forgalomba hozható számos élelmiszerben felhasználható új élelmiszerként.

(5) Az (EU) 2015/546 bizottsági végrehajtási határozat (4) módosította a DHA-ban és EPA-ban gazdag Schizochytrium sp. olaj felhasználási feltételeit. A DHA-ban és EPA-ban gazdag Schizochytrium sp. olaj felhasználását kiterjesztette további élelmiszerekre, nevezetesen a 2002/46/EK európai parlamenti és tanácsi irányelvben (5) meghatározott étrend-kiegészítőkre.

(6) 2021. december 8-án a DSM Nutritional Products (a továbbiakban: kérelmező) az (EU) 2015/2283 rendelet 10. cikke (1) bekezdésének megfelelően kérelmet nyújtott be a Bizottsághoz a DHA-ban és EPA-ban gazdag Schizochytrium sp. olaj új élelmiszer felhasználási feltételeinek módosítása iránt. A kérelmező azt kérte, hogy a DHA-ban és EPA-ban gazdag Schizochytrium sp. olaj felhasználását terjesszék ki a teljes lakosságnak szánt halhelyettesítőkre és húshelyettesítőkre mindkettő esetében 300 mg/100 g szinten.

(7) A Bizottság úgy véli, hogy az uniós jegyzék kért frissítése valószínűsíthetően nincs hatással az emberi egészségre, és nincs szükség az Európai Élelmiszerbiztonsági Hatóság (a továbbiakban: Hatóság) által az (EU) 2015/2283 rendelet 10. cikkének (3) bekezdése szerint elvégzendő biztonsági értékelésre. A felhasználás kért kiterjesztése a DHA-ban és EPA-ban gazdag Schizochytrium sp. olaj olyan mértékű beviteleit eredményezi, amely más élelmiszerekkel származó bevitellel kombinálva is hasonló beviteli szintet eredményez ahhoz, mint amit a Hatóság biztonságosnak ítélt (6), és amelyek alátámasztották a DHA-ban és EPA-ban gazdag Schizochytrium sp. olaj felhasználása kiterjesztésének az (EU) 2015/546 végrehajtási határozattal történő engedélyezését. Ezért helyénvaló módosítani a DHA-ban és EPA-ban gazdag Schizochytrium sp. olaj új élelmiszer felhasználási feltételeit, kiterjesztve felhasználását a halhelyettesítőkre és húshelyettesítőkre.

(8) A kérelemben benyújtott információk alapján kellő megalapozottsággal állítható, hogy az új élelmiszer felhasználási feltételeinek kért módosításai megfelelnek az (EU) 2015/2283 rendelet 12. cikkében foglalt feltételeknek, ezért azokat jóvá kell hagyni.

(9) Az (EU) 2017/2470 végrehajtási rendelet mellékletét ezért ennek megfelelően módosítani kell.

(10) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2017/2470 végrehajtási rendelet melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 4-én. a Bizottság részéről az elnök Ursula VON DER LEYEN

(1) HL L 327., 2015.12.11., 1. o.

(2) A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

(3) Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).

(4) A Bizottság (EU) 2015/546 végrehajtási határozata (2015. március 31.) a Schizochytrium sp. mikroalgából nyert, DHA-ban és EPA-ban gazdag olajnak a 258/97/EK európai parlamenti és tanácsi rendelet szerinti új élelmiszer-összetevőként való felhasználásának kiterjesztéséről (HL L 90., 2015.4.2., 11. o.)

(5) Az Európai Parlament és a Tanács 2002/46/EK irányelve (2002. június 10.) az étrend-kiegészítőkre vonatkozó tagállami jogszabályok közelítéséről (HL L 183., 2002.7.12., 51. o.).

(6) Scientific Opinion on the extension of use for DHA and EPA-rich alga oil from Schizochytrium sp. as a Novel Food ingredient (Tudományos szakvélemény a Schizochytrium sp.-ből nyert, DHA-ban és EPA-ban gazdag algaolaj új élelmiszer-összetevőként való felhasználásának kiterjesztéséről) (EFSA Journal 2014;12(10):3843).